曉至巴河口迎子由
作者：蘇軾
朝代：宋

paragraphs: 去年御史府，舉動觸四壁。
幽幽百尺井，仰天無一席。
隔牆聞歌呼，自恨計之失。
留詩不忍寫，苦淚漬紙筆。
餘生復何幸，樂事有今日。
江流鏡面浄，烟雨輕羃羃。
孤舟如鳧鷖，點破千頃碧。
聞君在磁湖，欲見隔咫尺。
朝來好風色，旗脚西北擲。
行當中流見，笑眼清光溢。
此邦疑可老，修竹带泉石。
欲買柯氏林，茲謀待君必。